Dis die soort plek waar ’n wonderlike ervaring gewaarborg is, selfs op ’n “stil” dag, waar jy net die gewone goed gesien het: olifante, sebras en die alomteenwoordige rooibok... Maar as jy regtig gaan sit en dink dan onthou jy: neushorings wat swiep van tak tot tak, ’n troupant wat ’n gogga vermorsel, ’n bruinarend wat die landskap bespied vanuit ’n hardekoolboom, rooibekkweleas wat skielik opswerm vanuit ’n bos, ’n yslike gouewawielwebspinnekop se web wat blink in die son, kameelperde wat langbeen oor die pad stap, ’n leerskare witooievaars wat aanstryk deur die gras, ’n langbeenkorhaan se “tjikk...pop”.
Dán besef ’n mens opnuut op enige gegewe dag wemel die wildtuin van die diere en of jy hulle sien is ’n bysaak. Daai wete is genoeg. Toe man, gaan kry dié week jou Kruger-inspuiting!
Dié reservaat is sowat 60 km van my tuisdorp, Somerset-Wes, af, dus ry ons sommer maklik op ’n Saterdagoggend soontoe. Binne ’n uur en ’n half is jy omsingel deur berge, met ’n bietjie verbeelding kan jy sommer dink jy’s diep in die Skotse Hooglande!
Hier’s verskeie staproetes in die reservaat, van taaies soos die Perdebergroete (22 km) tot makkes soos die Palmietrivierroete (10 km). Ons het twee kinders jonger as vyf en stap dus net die laasgenoemde roete wat al langs die Palmietrivier loop. Jy hoef natuurlik nie die volle 10 km te stap nie, stap tot waar jy lus het – hier’s verskeie plekke waar jy kan afdraai na ’n klipplaat of beskutte baaitjie en langs die rivier kan uitspan.
Die Anysberg-reservaat is ’n plek sonder skyn. Dis ’n sobere stukkie Klein-Karoo, ’n landskap van ry-op-ry koppies tot op die horison en snags ’n sterrehemel soos jy nie kan glo nie. ’n Mens kom nie hierheen vir ’n rits doendinge of dramatiese natuurtonele nie, maar eerder vir ware ontspanning.
Kom stap in die veld en bekyk die wildspoortjies, besoek ’n paar rotskunspanele, roei kajak, ry die 4x4-roete of klim selfs op ’n perd se rug as jy lus het. Maar hier gekom sal jy gou besef ’n mens wil eintlik net in die plaasdam se koel waters luier terwyl grootstreepswaeltjies om jou neerswiep om bekkies vol water te skep. Ongekende vrede – dís wat die Anysberg is.
Ek het Addo meer as 20 jaar gelede “ontdek” as ’n jong getroude in Port Elizabeth. Ons het op ’n lustelose Sondagmiddag uitgery na die “olifantpark” met geen verwagting nie... En toe op ’n vinnige sirkelroete in twee uur meer olifante gesien as wat ons in ons ganse leeftyd al gesien het!
Vandag is Addo natuurlik veel meer as net ’n “olifantpark” – dis die derde grootste nasionale park in die land (naas die Kruger en Kgalagadi). Dis juis sy vyf uiteenlopende streke – alles van ongerepte duineveld langs die kus by Woody Cape tot die geskiedenisryke bergwêreld van die Suurberg – wat die park so uniek maak. Maar dis sy honderde olifante, verkleur tot ’n diep rooibruin deur die klei in die omgewing, wat die meeste mense lok.
Jy moet deesdae fyn kyk vir enige tekens van die brande wat in 2015 en 2016 in die gebied gewoed het – goudgeel Bietou versier die veld en ’n verskeidenheid protea-spesies staan bont.
Daar is swartwitpense. Daar is bastergemsbokke. Jy kan in die Stofdam-voëlskuiling slaap en dan kom kuier al die besoekers by die water net vir jou. Jy kan in 'n boomhuis tussen die mikke van 'n kameeldoringboom oorbly. As jy by Motswedi-kamp tent opslaan, het jy 'n uitsig oor 'n watergat, kameeldoringkoelte waaronder jy kan ontspan en jou eie badkamer en kombuisie.
Hier is nooit baie mense in die park nie. Teen sononder kan jy êrens, alleen, sit en kyk hoe 'n bloedrooi son uitbrand terwyl korhane, grondgeitjies en jakkalse stories uitruil. En saans tel jy verskietende sterre, en wens wense.
Ek is gaande oor Tsitsikamma, die “plek van baie water”. As ek net een dag het? Dan pak ek my piekniekgoed en swembroek in en gaan stap die Watervalroete (6 km, 3 uur). Dis die eerste deel van die Otterstaproete en die naaste wat ’n mens aan dié legendariese roete kan kom sonder ’n swaar rugsak op jou rug. Daar’s ’n lekker poel by die waterval (en jou draaipunt) – net reg vir ’n toebroodjie en koppie koffie.
Vir nog ’n storie oor Suid-Afrika se parke, koop Weg se September-uitgawe wat tans op die rakke is of bestel een hier.